FORTROLIGHEDS-
ERKLÆRING

FORTROLIGHEDSERKLÆRING

Aftalens parter

Der er d.d. mellem

Navn:	[Tekst]

Adresse:	[Tekst]

Tlf.:	[Tekst]

CPR/CVR-nr.:	[Tekst]

(herefter Overdrager)

og

Navn:	[Tekst]

Adresse:	[Tekst]

Tlf.:	[Tekst]

CPR/CVR-nr.:	[Tekst]

(herefter Modtager)

(i det følgende hver for sig også benævnt ”Part” og samlet ”Parterne”)

indgået følgende fortrolighedserklæring:

1.	Formål

Formålet med Parternes indgåelse af denne fortrolighedserklæring er [Indsæt en kort beskrivelse af baggrunden for, at der er opstået behov for indgåelse af denne fortrolighedserklæring, dvs. en overordnet beskrivelse af de forhold, som Parterne ønsker at drøfte. Se uddybningen for forslag til tekst.] (Herefter ”Formålet”).

I forbindelse hermed forventes det, at Parterne vil videregive visse oplysninger, som Parterne anser for at være fortrolige og/eller forretningshemmeligheder.

2.	Pligt til fortrolighed

Ved ”Fortrolige Oplysninger” forstås alle ikke-offentligt tilgængelige oplysninger, der tilhører eller i øvrigt angår Overdrager, og som Overdrager anser for at være fortrolige og/eller forretningshemmeligheder, herunder – men ikke begrænset til – enhver form for forretningsmæssige, kommercielle eller tekniske oplysninger, som videregives af Overdrager til Modtager i forbindelse med Formålet, uanset hvilket medium de pågældende oplysninger videregives på.

Fortrolige Oplysninger, der udveksles mellem Parterne i henhold til denne fortrolighedserklæring, må udelukkende anvendes af Modtager i tilknytning til Formålet.

I forhold til de Fortrolige Oplysninger forpligter Modtager sig til at udvise mindst samme omhu, som denne udviser ved behandling og beskyttelse mod videregivelse af egne fortrolige oplysninger og forretningshemmeligheder, dog som minimum rimelig omhu.

Modtager forpligter sig til at sikre, at Fortrolige Oplysninger ikke på nogen måde bliver distribueret, viderebragt eller formidlet til andre end ansatte, ledere, bestyrelsesmedlemmer og koncernforbundne virksomheder, som i tilknytning til Formålet måtte have et rimeligt behov for at få de Fortrolige Oplysninger, og som er bundet af en tilsvarende pligt til fortrolighed i deres ansættelsesaftaler eller lignende.

Fortrolige Oplysninger må ikke videregives af Modtager til tredjemand uden forudgående skriftligt samtykke fra Overdrager. Overdrager har dog givet samtykke til, at Modtager kan videregive specifikke Fortrolige Oplysninger, som måtte være relevante for ydelser leveret af underleverandører, advokater og konsulenter, der er nødvendige af hensyn til Formålet. Uanset om Overdrager har givet samtykke, må videregivelse kun ske til tredjemand, hvis den pågældende tredjemand er underlagt tilsvarende fortrolighedsforpligtelser som dem, der fremgår af denne fortrolighedserklæring.

3.	Undtagelser fra fortrolighedspligten

I denne fortrolighedserklæring anses oplysninger ikke som Fortrolige Oplysninger, hvis oplysningerne:

allerede var kommet til offentlighedens kendskab på tidspunktet for overdragelsen, eller efterfølgende kommer til offentlighedens kendskab på anden vis end ved misligholdelse af denne fortrolighedserklæring;

eller

var i Modtagers retmæssige besiddelse før Overdragers videregivelse; eller

er lovligt erhvervet af Modtager fra tredjemand uden en fortrolighedsforpligtelse, forudsat at den pågældende tredjemand, så vidt Modtager er bekendt, ikke misligholder en fortrolighedsforpligtelse i forbindelse med videregivelse af sådanne oplysninger; eller

ifølge dokumentation fra Modtager er selvstændigt fremstillet af Modtager uden anvendelse af Fortrolige Oplysninger; eller

Overdrager skriftligt har samtykket til, at oplysningerne kan deles.

Fortrolige Oplysninger må videregives af Modtager, hvis dette er krævet eller kræves ved lov eller forskrift eller som følge af en gyldig afgørelse fra en domstol eller offentlig myndighed. En sådan påbudt videregivelse ændrer ikke i sig selv karakteren af de videregivne oplysninger som værende Fortrolige Oplysninger i henhold til bestemmelserne i denne fortrolighedserklæring. Såfremt der sker en sådan videregivelse, skal Modtager straks informere Overdrager derom. Videregivelsen skal begrænses til, hvad der måtte være påbudt ved lov, retskendelse eller myndighedsafgørelse.

4.	Fortrolighedspligtens tidsmæssige udstrækning

Denne fortrolighedserklæring træder i kraft på datoen for den seneste underskrift, jf. punkt 7. Forpligtelsen til ikke at videregive Fortrolige Oplysninger gælder i [indsæt antal år] år fra fortrolighedserklæringens ikrafttræden.

Fortrolige Oplysninger, der er videregivet på et fysisk medium eller elektronisk i henhold til fortrolighedserklæringen, skal efter Overdragers påkrav herom – og efter dennes frie valg – enten returneres til Overdrager eller straks tilintetgøres af Modtager. Dette gælder tilsvarende for så vidt angår kopier heraf.

Forpligtelsen til at returnere eller tilintetgøre Fortrolige Oplysninger gælder ikke for kopier af elektronisk udvekslede Fortrolige Oplysninger, der er fremstillet rutinemæssigt med henblik på backup, dog således at sådanne Fortrolige Oplysninger eller kopier deraf er underlagt en fortrolighedsforpligtelse i henhold til bestemmelserne i fortrolighedserklæringen.

5.	Overtrædelser af fortrolighedspligten

Misligholdelse af denne fortrolighedserklæring, herunder overtrædelse af fortrolighedspligten i punkt 2, er underlagt dansk rets almindelige principper.

Betaling af erstatning giver ikke Modtager ret til at fortsætte en krænkelse af forpligtelsen efter denne fortrolighedserklæring.

Overdrager har ret til at nedlægge midlertidigt forbud over for Modtager vedrørende handlinger eller undladelser, som af Overdrager vurderes at krænke forpligtelserne efter fortrolighedserklæringen.

6.	Tvister, lovvalg og værneting

Enhver tvist, der udspringer af eller har forbindelse til fortrolighedserklæringen, skal bedømmes efter dansk ret både med hensyn til materielle og processuelle spørgsmål, dog undtaget de danske lovvalgsregler.

Såfremt der opstår en uoverensstemmelse mellem Parterne i forbindelse med nærværende fortrolighedserklæring, skal Parterne med en positiv, samarbejdende og ansvarlig holdning indlede forhandlinger med henblik på at løse tvisten. Om nødvendigt skal forhandlingerne søges løftet op på højt plan i Parternes organisationer.

Er det ikke muligt at løse tvisten ved forhandlinger, er hver part berettiget til at indbringe sagen for Sø- og Handelsretten i København som værneting i første instans.

Har Sø- og Handelsretten ikke saglig kompetence til at behandle sagen, henvises sagen eller kravet til afgørelse ved den i medfør af retsplejeloven kompetente byret.

7.	Underskrift

Dato:

Sted:

For Modtager

Uddybning til fortrolighedserklæring

Klik på symbolet i margen for at gå tilbage til tilsvarende punkt i erklæringen.

Aftalens parter

Det er vigtigt, at parterne angives korrekt. Parterne bør derfor angives med deres fulde navn og adresse.

Er der tale om en virksomhed, bør virksomhedens gældende CVR-nr. angives i erklæringen, da det giver en sikker identifikation af virksomheden.

Er der tale om en fysisk person, bør personens CPR-nr. angives i erklæringen, da det giver en sikker identifikation af den pågældende.

1.	Formål

Det er vigtigt at afgrænse det beskyttede område så præcist som muligt i formålsbestemmelsen. Dette gælder særligt, hvis parterne allerede arbejder inden for samme fagområde.

Formålsangivelsen har betydning for afgrænsningen af de handlinger i fortrolighedserklæringens punkt 2, som Modtager af oplysningerne er berettiget til at foretage. Derfor er det særligt vigtigt, at dét, fortrolighedserklæringen vedrører – eksempelvis en opfindelse – beskrives på en måde, der er egnet til at identificere denne.

På den anden side skal formålet ikke være så specificeret, at oplysningerne mister deres fortrolighed, således at Modtager ikke længere har behov for at indgå fortrolighedserklæringen.

En tilstrækkelig beskrivelse af formålet vil eksempelvis kunne se sådan ud (teksten kan kopieres og
indsættes i punkt 1):

Formålet med Parternes indgåelse af denne fortrolighedserklæring er at gøre det muligt for Parterne at vurdere potentialet i et fremtidigt samarbejde, hvor Modtager forestår produktion og distribution af Overdragers opfindelse [Navn på opfindelse]

2.	Pligt til fortrolighed

Bestemmelsen definerer, hvad der skal forstås ved ”Fortrolige Oplysninger”. I den forbindelse har Overdrager interesse i at definere begrebet så bredt som muligt for at undgå, at der senere opstår tvivl om, hvorvidt en oplysning er underlagt fortrolighedspligten.

Modtager vil omvendt tilstræbe ikke at udstrække pligten for vidt, da det kan medføre uhensigtsmæssige begrænsninger i dennes udøvelse af sin forretning/sit erhverv, hvis for mange oplysninger omfattes af fortrolighedspligten.

Særligt store koncerner vil ofte være tilbageholdende med at indgå brede fortrolighedserklæringer. Dette skyldes, at de kan have svært ved at holde styr på, om en medarbejder i en afkrog af virksomheden eksempelvis arbejder med det samme som opfinderen.

Parterne kan derfor med fordel yderligere specificere det fortrolige materiale, som Overdrager allerede ved erklæringens indgåelse ved vil blive delt med Modtager.

De Fortrolige Oplysninger skal dog ikke være så nøje beskrevet, at fortroligheden bag disse går tabt, hvis Modtager efter at være blevet præsenteret for fortrolighedsaftalen ikke ønsker at skrive under.

3.	Undtagelser fra fortrolighedspligten

Denne bestemmelse oplister en række specifikke undtagelser til fortrolighedspligten, herunder at fortrolighedserklæringen kan fraviges, såfremt Overdrager konkret samtykker til, at Modtager kan dele oplysninger.

Fortrolighedspligten omfatter ikke oplysninger, som allerede var offentligt tilgængelige, da aftalen blev indgået. Det gælder bl.a. oplysninger, der er offentliggjort på internettet, i tidsskrifter eller på anden måde gjort offentligt tilgængelige

Tilsvarende omfatter fortrolighedspligten heller ikke oplysninger, der i fortrolighedserklæringens løbetid bliver gjort offentligt tilgængelige, såfremt dette ikke er sket ved Modtagers brud på fortrolighedspligten.

Fortrolighedserklæringen kan heller ikke forhindre, at Modtager videregiver oplysningerne, såfremt Modtager ved lov, retskendelse eller myndighedsafgørelse pålægges at videregive oplysningerne.

4.	Fortrolighedspligtens tidsmæssige udstrækning

Sædvanligvis pålægger fortrolighedsaftaler Parterne en fortrolighedspligt, der varer i 2-10 år fra aftalens indgåelse. Den konkrete længde afhænger imidlertid af de Fortrolige Oplysningers karakter og parternes konkrete behov. Det står derfor parterne frit for at angive en anden tidsmæssig udstrækning, der blot skal angives i den kantede parentes i skabelonen.

Derudover fremgår det, at Modtager er forpligtet til straks at tilbagelevere alle Fortrolige Oplysninger, som denne har modtaget fra Overdrager på et fysisk medium eller elektronisk, ved Overdragers påkrav herom.

De fleste virksomheder foretager i dag backup af deres data. Af tekniske årsager vil det ofte være meget vanskeligt at slette eventuelle kopier af mails mv., der automatisk er gemt i en backup. Der stilles derfor ikke krav om, at Modtager skal tilbagelevere eller slette sådanne kopier straks, forudsat at de Fortrolige Oplysninger fortsat underlægges fortrolighedspligten.

5.	Overtrædelse af fortrolighedspligten

Som udgangspunkt indeholder bestemmelsen alene en henvisning til, at overtrædelser af fortrolighedspligten kan medføre erstatningskrav – eller andre misligholdelsesbeføjelser – i henhold til dansk rets almindelige regler. Dette indebærer bl.a., at Overdrager kan få erstattet sit tab, såfremt denne kan dokumentere, at Modtagers overtrædelse af fortrolighedspligten har medført et konkret tab for Overdrager.

Det vil dog ofte være vanskeligt for Overdrager at dokumentere det økonomiske tab, som Overdrageren har lidt. Det kan derfor som alternativ vælges, at der skal indsættes en bestemmelse om betaling af bod.

Fordelen ved at indsætte en bestemmelse om betaling af bod er, at denne i princippet skal betales, uanset om der kan dokumenteres et tab eller ej. Såfremt denne model vælges, må parterne ud fra aftalens omfang og den forventede værdi forsøge at fastsætte en rimelig bod.

Parterne bør undgå at sætte bodsstørrelsen urimeligt højt, da den efter omstændighederne vil kunne blive tilsidesat ved en eventuel retssag. Ofte ligger bodsstørrelsen i spændet mellem kr. 200.000 i bod pr. overtrædelse for mindre opfindelser op til adskillelige millioner ved opfindelser med et meget stort forventet potentiale.

Ønskes en bod, kan følgende tekst indsættes i stedet (teksten kan kopieres og indsættes i erklæringens punkt 5):

Eventuelle erstatningskrav eller øvrige misligholdelsesbeføjelser som følge af overtrædelse af fortrolighedspligten i punkt 2 er underlagt dansk rets almindelige principper.

For hver overtrædelse af fortrolighedspligten i punkt 2 er Modtager forpligtet til at betale en bod på DKK [indsæt beløb] til Overdrager.

Boden forfalder til betaling ved Overdragers påkrav og begrænser ikke Overdragers ret til erstatning efter dansk rets almindelige regler. Boden betales således i tillæg til den erstatning, Overdrager måtte kunne afkræve Modtager.

Betaling af bod og/eller erstatning giver ikke Modtager ret til at fortsætte en krænkelse af forpligtelsen efter denne fortrolighedserklæring.

Overdrager har ret til at nedlægge midlertidigt forbud over for Modtager vedrørende handlinger eller undladelser, som af Overdrager vurderes at krænke forpligtelserne efter denne fortrolighedserklæring.

6.	Tvister, lovvalg og værneting

Såfremt der opstår en uoverensstemmelse mellem parterne i forbindelse med fortrolighedserklæringen, skal parterne indlede forhandlinger med henblik på at finde en løsning.

Løses tvisten ikke gennem forhandlinger, er begge parter berettiget til at kræve uoverensstemmelsen afgjort ved almindelig domstolsbehandling. Alternativt kan parterne dog aftale, at uoverensstemmelsen skal afgøres ved voldgift.

Som udgangspunkt giver fortrolighedserklæringen parterne mulighed for at indbringe sagen for de almindelige domstole. Det skyldes, at det sjældent er hensigtsmæssigt at lade en simpel tvist undergive voldgiftsbehandling, der ofte vil være væsentligt dyrere end behandling ved de almindelige domstole. Derudover har parterne i voldgift ikke mulighed for at appellere afgørelser til en højere instans.

Der er dog også fordele ved voldgiftsbehandling, herunder at der er tale om en privat procesform, hvor den offentlighed, der er kendetegnende for retssagsbehandlingen ved de almindelige domstole, ikke gør sig gældende, ligesom sagerne ofte afgøres hurtigere end normale retssager, hvor der er risiko for, at afgørelsen ankes.

Såfremt parterne ønsker, at sagen løses ved voldgift, kan bestemmelsen ændres i overensstemmelse med følgende (teksten kan kopieres og indsættes i erklæringens punkt 6):

Enhver tvist, der udspringer af eller har forbindelse til fortrolighedserklæringen, skal bedømmes efter dansk ret både med hensyn til materielle og processuelle spørgsmål, dog undtaget de danske lovvalgsregler.

Enhver tvist, som måtte opstå i forbindelse med denne fortrolighedserklæring, herunder tvister vedrørende fortrolighedserklæringens eksistens eller gyldighed, skal afgøres ved voldgift ved Voldgiftsinstituttet efter de af Voldgiftsinstituttet vedtagne regler herom.

Stedet for voldgift er aftalt til København.

Det er endvidere aftalt, at sagen at processproget – for skrifter såvel som for den mundtlige forhandling – skal være dansk.

7.	Underskrift

Parterne bør sikre sig, at aftalen underskrives af de rette personer. Hvis aftalen underskrives på vegne af et selskab, skal aftalen underskrives af en, som er bemyndiget til at underskrive sådanne aftaler på vegne af selskabet.